## Ivace+i Energia proporciona suport a més d’un centenar de projectes d’energies renovables tèrmiques en els sectors econòmics de la Comunitat Valenciana

*** Destinarà un total de 3,1 milions d’euros i la seua execució evitarà l’emissió de 10,75 tones de CO2​​​​​​​**

La Conselleria d’Innovació, Indústria, Comerç i Turisme, dirigida per Marián Cano, proporcionarà suport, a través d’un nou lot d’ajudes, a un total de 108 projectes d’energies renovables d’ús tèrmic, procedents d’empreses dels diversos sectors econòmics de la Comunitat Valenciana.

Així doncs, l’Institut destinarà 3,1 milions per a donar suport a la realització d’instal·lacions d’energies renovables tèrmiques en els sectors industrial, agropecuari, servicis i altres sectors de l’economia. Gràcies a l’execució d’estos projectes, es produirà l’equivalent a 48,16 milions de quilowatts/hora mitjançant fonts d’energia no contaminants, la qual cosa evitarà l’emissió de 10,75 milions de tones de CO₂ a l’atmosfera.

La major part dels projectes que rebran suport, un total de 47, se situen a la província d’Alacant, a on es destinaran 1,3 milions d’euros. A la província de València se secundaran 43 iniciatives amb 771.000 euros i, finalment, Castelló rebrà 1,05 milions per a desenrotllar 18 projectes.

Estes ajudes, dirigides a les xicotetes empreses, pimes i grans empreses, s’emmarquen en els fons Next Generation de la Unió Europea. Des de l’inici del programa, Ivace+i Energia ha concedit 13,73 milions d’euros per a ajudar en 159 projectes d’energies renovables d’ús tèrmic.  
   
Pel que fa a la quantia de les ajudes, és del 35 % sobre el cost subvencionable per a totes les actuacions subvencionables, que es pot incrementar 10 punts percentuals en el cas de les ajudes concedides a xicotetes empreses i en 5 punts percentuals si les ajudes van destinades a mitjanes empreses.

Estes ajudes es poden complementar amb una ajuda addicional del 5 % per repte demogràfic, és a dir, en aquells municipis d’un màxim de 5.000 habitants i els municipis no urbans amb un màxim de 20.000 habitants en els quals totes les seues entitats singulars de població siguen de 5.000 habitants com a màxim.

**Actuacions susceptibles de suport**

Ivace+i subvenciona aquells projectes que preveuen l’ús de l’energia solar tèrmica, la geotèrmia, aerotèrmia, hidrotèrmia, de biomassa i de microxarxes de districte de calor i/o fred.

Entre les actuacions que se subvencionen figuren les aplicacions tèrmiques per a producció de fred i/o calor en edificis: aigua calenta sanitària, calefacció, refrigeració, climatització de piscines, bé directament o bé a través de microxarxes de districte de calor i/o fred.

Així mateix, es dona suport a les aplicacions de baixa, mitjana i alta temperatura en processos productius o altres aplicacions tèrmiques: ebullició, esterilització, neteja, secatge, rentada, emblanquiment, vaporització, decapatge, cocció, lixiviació, banys tèrmics per a tractament de superfícies, proveïment de servicis de bugaderia, rentada de vehicles, pasteurització i conservació de productes peribles, climatització de naus d’ús industrial, de bestiar i hivernacles, etc.

Fecha: 09/03/2025